دستونک
منظور بسمل
نیست بَکش ءُ پہل، زُوم ءُ گَژدُم کُشنت
دوزہے است گُشنت مارا کُردُم کُشنت
ساربان بوتکگ اَنت بار ماں جَورُکان
اَہد ءِ گوٝ وال ءَ سْیہ سْرُمبیں گورُم کُشنت
کاش، کِکّ ءُ کَرگ، ریکشانیں دَمگ
مارا سُہریں کلیرانی مولُم کُشنت
کوریں رہشون پَدمَنتیں راج ءِ اَجل
جانشواں نیم سوہویں مالُم کشنت
ہون ریچیں کساب اَنت رَستر سریں
مُردہ مارشِت، نازاکیں مردُم کُشنت
کور سِتکیں مُریداں پہ بے آسری
دْروگیں پیرانی مُنجار کننت گُم، کُشنت
چمّ ئِے دْرنگ اَنت پہ ٹیٹلیں آہواں
بسمل ءَ شرّ ءُ زیبائیں دْروشم کُشنت
برکا۔۔ 2019/12/04